Encarnació tenia 45 anys i fou denunciada i detinguda el 27 de febrer de 1939 juntament amb el seu marit Ramón Roca Prat de 47 anys i llur fill Ramón Roca Llorens de 24 anys. Sotmesos al Consell de Guerra Sumaríssim el 25 de març de 1939 foren acusats sense proves concloents d'haver participat el 19 de juliol de 1936 en l'incendi i saqueig d'un convent del carrer de Llúria, en el qual s'havien refugiat alguns militars colpistes que s'havien aixecat contra el Govern de la República i que van morir en els enfrontaments. Un informe de la Falange acusava la família Roca Llorens d'haver-se endut una enciclopèdia i el sabre d'un dels morts i d'haver fet befa dels cadàvers. Tots tres foren sentenciats a mort i afusellats junts, l'un al costat de l'altre, la matinada del 26 d'abril de 1939 al Camp de la Bota i enterrats posteriorment al Fossar de la Pedrera de Montjuïc.